บาทเปิด 31.91/93  แนวโน้มยังอ่อนค่า
เงินบาทเปิดตลาด 31.91/93 บาทต่อดอลลาร์ แนวโน้มยังอ่อนค่าจากปัจจัยการเมืองในประเทศกดดัน มองกรอบ 31.80-32.00 บาทต่อดอลลาร์
28 มี.ค. 2562

เงินบาทเปิดตลาด 31.91/93 บาทต่อดอลลาร์ แนวโน้มยังอ่อนค่าจากปัจจัยการเมืองในประเทศกดดัน มองกรอบ 31.80-32.00 บาทต่อดอลลาร์
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.91/93 บาท/ดอลลาร์ อ่อนค่าจากเย็นวานนี้ที่ปิดตลาดที่ระดับ 31.77 บาท/ดอลลาร์
เช้านี้เงินบาทอ่อนค่าไปค่อนข้างมากจากเย็นวานนี้ เนื่องจากปัจจัยในประเทศเป็นหลัก หลังจากวานนี้พรรคการเมืองเริ่มออกมาจับขั้วตั้งรัฐบาล แต่ก็ยังมีความไม่แน่นอนอยู่มาก ทำให้ต้องรอติดตามการประกาศผลการนับคะแนนการเลือกตั้ง 95% ในวันพรุ่งนี้จากคณะกรรมการการเลือกตั้ง (กกต.) เสียก่อน
"เมื่อวานมีการจับขั้วจัดตั้งรัฐบาล แต่ก็ยังคลุมเครือไม่ชัดเจน นักลงทุนมองว่ายังมีความเสี่ยง ต้องรอดูเป็นเปาะๆ ไป ตอนนี้ปัจจัยในประเทศเป็นหลักที่ทำให้บาทอ่อนค่า ขณะที่ดอลลาร์เองก็รีบาวด์ขึ้นมา จากที่ก่อนหน้านี้อ่อนค่าลงไป" นักบริหารเงิน ระบุ
นักบริหารเงิน คาดว่า วันนี้เงินบาทยังมีทิศทางอ่อนค่า มองกรอบการเคลื่อนไหวที่ 31.80-32.00 บาท/ดอลาร์